Academy 2019 – Cultural Heritage ePromotion in the Krka & Kolpa/Kupa River Basin

<http://eregion.eu/22-5-2019-academy-2019-cultural-heritage-epromotion-krka-kolpa-river-basin>

Panel županov

**Lokalne skupnosti - ključni nosilci razvoja in kakovosti življenja**

Mag. Bojan Kekec, podžupan

Mestna občina Novo mesto

& Član, predsednik Komisije za mednarodne odnose in evropske zadeve,

Državni svet Republike Slovenije

Smo v obdobju novih evropskih volitev in pričakovanju ključnih strateških razvojnih in političnih izzivov ter odločitev, ki bodo zaznamovale našo prihodnost in kakovost življenja slehernega posameznika.

Kljub temu, da je EU za nas zagotovo daleč najboljša alternativa, se pojavlja tudi dokaj močan pojav evroskepticizma, saj imamo državljani pogosto občutek, da je politika preveč oddaljena od odločitev ljudi in da so politične institucije rigidne in zastarele in preprosto ne znajo sveta več spreminjati na bolje. Takšna kritična misel je zagotovo dobra iztočnica za vse tiste, ki lahko kakorkoli vplivamo na pomembne razvojne in politične odločitve.

In ravno področje subsidiarnosti in sorazmernosti sta področji, ki bi jih bilo mogoče potrebno na novo definirati. Vsi se zagotovo strinjamo, da se razvojni denar porabi bolj ekonomično in racionalno, če se le ta razporeja na nižjem političnem odločevalskem nivoju. In tu seveda lokalne skupnosti odigramo izredno pomembno vlogo. Seveda tu ne moremo mimo dejstva, da imamo v 143. členu Ustave RS zapisane tudi pokrajine in jih kljub opozorilom Ustavnega sodišča še vedno nismo ustanovili. Očitno je strah pred decentralizacijo in povečano politično močjo lokalnih skupnosti še vedno močno prisoten. Zagotovo lahko trdim, da se v primeru delujočih pokrajin ne bi ukvarjali z le 18% počrpanih EU sredstev in to le eno leto pred zaključkom finančne perspektive.

 Ameriški politični teoretik Benjamin Barber trdi, da bolj kot politiki dandanes postajajo pomembni župani in lokalna politika, saj lahko na lokalni ravni storijo mnogo več za svoje meščane, kot politiki za svoje državljane. Mesta oziroma lokalne skupnosti imajo ključno vlogo pri oblikovanju boljšega življenja ljudi.

Republika Slovenija je dve leti nazaj sprejela strategijo razvoja do leta 2030 kot krovni dokument oz. razvojni okvir, ki v ospredje postavlja kakovost življenja za vse. Dolgoročni razvojni temelji so definirani s petimi strateškimi usmeritvami, ki so:

* vključujoča, zdrava, varna in odgovorna družba,
* učenje za in skozi vse življenje,
* visoko produktivno gospodarstvo, ki ustvarja dodano vrednost za vse,
* ohranjeno zdravo naravno okolje in
* visoko stopnjo sodelovanja, usposobljenosti in učinkovitosti upravljanja.

Dokument je sicer celovit in kompleksen, vendar se v njem lokalnih skupnosti ne omenja prav veliko, za uresničevanje teh ciljev pa le-te postajajo najpomembnejši nosilci razvoja.

In kako gledamo na prihodnost naših lokalnih skupnosti, ki nam lahko omogočajo dober razvoj in boljšo kakovost življenja? Velikokrat je le ta seveda veliko odvisna od ozke skupine ljudi, ki vodijo občine in imajo pravo vizijo. Od poštenosti. Delavnosti. Sodobnega razmišljanja. Konec koncev so lahko občine zelo neodvisne, saj z dobrimi projekti črpajo obilna evropska sredstva.

Strinjam se s citatom, da več ko bo uspešnih, poštenih in delovnih županov, ki bodo znali v svoje projekte, zazrte v prihodnost, vključiti občane in jih zbuditi iz pasivnosti, boljša bo država.

V županskem panelu *Akademije 2019* bodo predstavljeni ključni dosežki občin v porečju reke Krke in Kolpe. Vsak od nas ve, da so bili v teh občinah v zadnjih dveh desetletjih narejeni ogromni razvojni premiki na bolje. Gre za eno od najbolj dinamičnih in progresivnih območij z bogato zgodovino, kulturno dediščino, pomembnim strateškim položajem glede prometnih poti, pomembnim izobraževalnim sistemom, v zadnjih desetletjih pa tudi eno najuspešnejših gospodarskih regij. Področje, ki ima zaradi celovitega pristopa pri ohranjanju trajnostnega razvoja tudi velike možnosti za razvoj turizma, samooskrbe in dobre kakovosti življenja.

Na koncu naj velja moja zahvala tudi organizatorjem te akademije, ki so v lokalnih skupnostih prepoznali njihovo pomembnost za ključne razvojne projekte. Z zanimanjem pa bomo seveda prisluhnili vsem prispevkom, ki bodo na *Akademiji 2019* predstavljeni.